Meddelelse i henhold til EF-traktatens artikel 95, stk. 5

Anmodning om tilladelse til at indføre nationale bestemmelser, der fraviger en harmoniseringsforanstaltning vedtaget af Fællesskabet

(Meddelelse nr. 2002-NOTIF95.5-FR-1)

(2002/C 188/03)

(EØS-relevant tekst)

1. I henhold til EF-traktatens artikel 95, stk. 5, gav Den Franske Republik den 19. juni 2002 Kommissionen meddelelse om et udkast til nationale bestemmelser, der fraviger bestemmelserne i direktiv 76/116/EØF(1), som gælder for EF-gødninger af NK-typen.

2. I artikel 95, stk. 5, bestemmes det, at når en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, giver den Kommissionen meddelelse om de påtænkte bestemmelser og om grundene til deres indførelse.

3. I henhold til artikel 95, stk. 6, bekræfter eller forkaster Kommissionen inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. Udkastet til nationale bestemmelser har til formål i en periode på et år at forbyde import, markedsføring og lagring med henblik på markedsføring eller distribution af EF-gødninger af NK-typen, der indeholder mere end 28 vægtprocent kvælstof af ammoniumnitratoprindelse og mere end 0,02 % chlorid. I henhold til bestemmelserne skal personer, som har markedsført de pågældende gødninger på det franske marked, tilbagetrække disse gødninger for egen regning. Produkterne kan ikke markedsføres, før det er fastslået, at de er i overensstemmelse med de gældende regler.

5. De franske myndigheder anfører, at det er nødvendigt at indføre nævnte bestemmelser i betragtning af risikoen for eksplosion eller selvdekomponering med afgivelse af giftige gasarter ved disse gødninger, jf. den videnskabelige dokumentation, der er blevet tilgængelig efter vedtagelsen af direktiv 76/116/EØF, og i betragtning af den særlige situation, der gør sig gældende i Frankrig, hvor risikoeksponeringen ved disse gødninger er højere end i andre medlemsstater. De franske myndigheder anfører desuden, at udkastet til nationale bestemmelser ikke er et middel til vilkårlig forskelsbehandling eller en skjult begrænsning af samhandelen mellem medlemsstaterne, og at det heller ikke udgør en hindring for det indre markeds funktion.

6. Der tages i princippet ikke hensyn til eventuelle bemærkninger, der indgives til Kommissionen senere end en måned efter offentliggørelsen af denne meddelelse i De Europæiske Fællesskabers Tidende.

7. Yderligere oplysninger om Den Franske Republiks anmodning fås ved henvendelse hos: Stephane Dutheil-de-la-Rochere Ministère de l'économie, des finances et de l'industrie Direction générale de l'industrie, des technologies de l'information et des postes - Mission pour le développement industriel durable

Télédoc 846

64, allée de Bercy F - 75574 Paris Cedex 12 Tlf. (33-1) 53 44 98 64 Fax (33-1) 53 44 96 49 E-post: stephane.dutheil-de-la-rochere@industrie.gouv.fr

Kontaktpunkt i Europa-Kommissionen: Giovanni Indirli Europa-Kommissionen Generaldirektoratet for Erhvervspolitik

Kontor E3 "Kemisk industri"

AN88 4/39

B - 1049 Bruxelles Tlf. (32-2) 295 12 65 Fax (32-2) 295 02 81 E-post: giovanni.indirli@cec.eu.int

(1) EFT L 24 af 30.1.1976, s. 21.